เทรดเงินล่วงหน้าสะดุด
ติดกฎเกณฑ์กลต.ชงบอร์ดแก้ด่วน ปี&#8217;55โยงภูมิภาค
21 ส.ค. 2554

ติดกฎเกณฑ์กลต.ชงบอร์ดแก้ด่วน ปี’55โยงภูมิภาค 
ซิลเวอร์ฟิวเจอร์สเทรดวันแรกเหงา ตัวแทนจัดจำหน่ายของโบรกร้านทองส่งคำสั่งซื้อขายไม่ได้ ติดกฎ ก.ล.ต.ระบุต้องทำธุรกิจอย่างน้อย 3 ปี 
เมื่อวันที่ 20 มิ.ย. 2554 ตลาดอนุพันธ์ (TFEX) ได้เปิดให้การซื้อขายสัญญาซื้อขายโลหะเงินล่วงหน้า (ซิลเวอร์ฟิวเจอร์ส) ไม่ค่อยคึกคักและราบรื่นนัก เพราะตัวแทนจัดจำหน่าย (เซลลิงเอเจนต์) ของโบรกเกอร์ร้านค้าทองไม่สามารถส่งคำสั่งซื้อขายได้ เพราะติดเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ระบุว่า เซลลิงเอเจนต์ต้องผ่านการดำเนินธุรกิจอย่างน้อย 3 ปี 
ทั้งนี้ วันแรกมีการซิลเวอร์ฟิวเจอร์ส ซื้อขายวันแรกมีจำนวนสัญญาซื้อขาย 555 สัญญา แบ่งเป็นสัญญาสิ้นสุดเดือน มิ.ย. 20 สัญญา สิ้นสุดเดือน ส.ค. 481 สัญญา และสิ้นสุดเดือน ต.ค. จำนวน 54 สัญญา
นางเกศรา มัญชุศรี กรรมการผู้จัดการ TFEX กล่าวว่า ได้หารือกับ ก.ล.ต.ถึงปัญหาดังกล่าวแล้ว และ ก.ล.ต.จะมีการปรับเกณฑ์ให้เป็นการเร่งด่วน และปัญหาเกิดขึ้นจากซิลเวอร์ฟิวเจอร์สนำเกณฑ์ของอีทีเอฟโกลด์มาเป็นต้นแบบในการร่างเกณฑ์ โดยได้กำหนดคุณสมบัตินิติบุคคล ต้องดำเนินธุรกิจอย่างน้อย 3 ปี ทำให้ตัวแทนจำหน่ายจากร้านทองมีปัญหา เพราะโกลด์ฟิวเจอร์สเปิดให้ซื้อขายไม่ถึง 3 ปี 
สำหรับสินค้าใหม่ที่จะซื้อขายเป็นตัวถัดไป เช่น ออยล์ฟิวเจอร์ส ในช่วงปลายปีนี้ และโบรกเกอร์กลุ่มร้านค้าทองไม่น่าจะมีปัญหา เพราะ ก.ล.ต.จะเปิดเสรีใบอนุญาตประกอบธุรกิจนายหน้าเต็มรูปแบบ (ฟูลไลเซนส์) โบรกเกอร์ร้านค้าทองสามารถขอใบอนุญาตได้ 
นายบุญเลิศ สิริภัทรวณิช ประธานเจ้าหน้าที่บริหาร บริษัท ออสสิริส กล่าวว่า ก.ล.ต.แจ้งว่าจะมีการประชุมคณะกรรมการ ก.ล.ต.ภายใน 2 เดือน เพื่อแก้ไขปัญหาที่เกิดขึ้น และปัจจุบันบริษัทมีเซลลิงเอเจนต์ 5 ราย มีเพียง 1 รายที่คุณสมบัติผ่าน ซึ่งเบื้องต้นจะแก้โดย ให้เซลลิงเอเจนต์ส่งคำสั่งซื้อขายผ่านสำนักงานใหญ่ 
นพ.กฤชรัตน์ หิรัณยศิริ ประธานกรรมการ บริษัท เอ็มทีเอส โกลด์ฟิวเจอร์ส กล่าวว่า ไม่ได้รับผลกระทบเพราะเซลลิงเอเจนต์ที่มีอยู่ 19 ราย ให้บริการได้ทั้งหมด เพราะจัดโครงสร้างธุรกิจให้เซลลิงเอเจนต์อยู่ภายใต้การดูแลของบริษัทตั้งแต่แรก 
ด้านนายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย กล่าวว่า วันนี้ตลาดจะประชุมร่วมกับบริษัทสมาชิกเพื่อจะอนุญาตให้โบรกเกอร์ให้บริการชำระราคา (เคลียริง) ให้กับนิติบุคคลที่ไม่ใช่เป็นสมาชิกของตลาดหลักทรัพย์ได้เพื่อรองรับสินค้าใหม่ และอนาคตเมื่อมีโบรกเกอร์เข้ามาทำธุรกิจเฉพาะสินค้าที่ถนัด เช่น ทองคำ โลหะเงิน อาจไม่คุ้มค่าหากต้องลงทุนระบบชำระราคาที่ต้องลงทุนด้วยเงินประมาณ 250 ล้านบาท ก็อาจจ้างให้โบรกเกอร์ที่เป็นบริษัทสมาชิกเข้ามารับทำหน้าที่แทน และทำให้โบรกเกอร์เล็กเข้าสู่ตลาดได้และจะช่วยเพิ่มสภาพคล่องให้กับตลาดโดยรวม 
ทั้งนี้ ในไตรมาสแรกของปี 2555 ตลาดหลักทรัพย์อาเซียน 4 แห่ง มาเลเซีย ฟิลิปปินส์ สิงคโปร์และไทยจะเริ่มให้ซื้อขายระหว่างตลาด ด้วยหุ้น 3,000 กว่าตัว